Ilustracija: Index

NJEMAČKA je u 2015. zabilježila najveću stopu useljavanja u poslijeratnoj povijesti, a među oko 2 milijuna useljenih u Njemačku je i 50.628 hrvatskih državljana, priopćio je Savezni zavod za statistiku u Wiesbadenu.



"Godine 2015. u Njemačku je doselilo 50.628 hrvatskih državljana, a istodobno je 12.918 iselilo. Krajem 2015. u Njemačkoj je živjelo 297.895 državljana RH", rekao je za Hinu jedan od glasnogovornika Saveznog ureda za statistiku Gunter Brueckner.

Nastavak trenda iseljavanja Hrvata



Trend pojačanog iseljavanja u Njemačku nakon ulaska Hrvatske u Europsku uniju sredinom 2013. tako se nastavio. Godine 2014. u Njemačku je doselilo 44.260 osoba s hrvatskom putovnicom. U istoj godini je i 17.327 hrvatskih državljana i iselilo.



U godini uoči ulaska Hrvatske u EU 2012. u Njemačku je odselilo 12.944 državljana Hrvatske, a već godinu dana kasnije, 2013., taj se broj povećao na 18.503. Broj hrvatskih državljana koji je 2012. i 2013. napustio Njemačku kreće se od 10-13 tisuća godišnje.

Tekst se nastavlja ispod oglasa

Preko milijun useljenika su izbjeglice



Zanimljivo je da se broj osoba koje su iz Hrvatske doselile u Njemačku nije povećao nakon ukidanja posljednjih prepreka za pristup njemačkom tržištu rada sredinom 2015. U prvoj polovici 2015. u Njemačku je iselilo 24.783 državljana RH, a otprilike isti broj se u Njemačku doselio i nakon ukidanje ograničenja 1. srpnja.



Prošle godine u Njemačku je doselilo oko 2 milijuna stranaca, od čega najveći broj, preko milijun, otpada na izbjeglice. Istodobno je Njemačku napustilo 860.000 stranih državljana tako da je krajem 2015. u Njemačkoj bilo prijavljeno 1,14 milijuna stranaca više nego godinu dana prije, što je najveći porast stranog stanovništva u poslijeratnom razdoblju.



Precizne tabele useljavanja po državljanstvima bit će objavljene sljedećeg tjedna.

